Clemens episcopus .... venerabilibus fratribus archiepiscopis Bracharensi et episcopis per regnum Portugalie constitutis, ad quos littere pervenerint, salutem etc... De meritorium excellentia quibus beati Dominicus confessor et Petrus martir (sic) ordinis Predicatorum claruerunt in [Fol. 24 v°] hujusmodi mundi tenebris, sub vite studio innocentis, processisse dignoscitur, quod eos sedes apostolica post felicem ipsorum habitum adscripsit cathalogo beatorum, festa confessoris et martiris (sic) eorum celebrando sollempniter annuatim, ad illius gloriam et honorem qui utrique ipsorum, diversis illustrato miraculis, contulit premia perpetue claritatis; sicut ad generalem notitiam cunctorum Christi fidelium a multis annis preteritis pervenisse credimus multis modis, et precipue per supradictam ordinem, quem prefatus confessor, illectus amore celestium, circonspectione omnimoda terrenorum, per inspirationis divine gratiam adinvenit; quemque memoratus martir (sic) tanquam vir in divine legis meditatione sedulus et in operibus bonis assidue studiosus, diligenter et constanter observans, tandem pro defensione catholice fidei, martirii palmam meruit. Cum itaque res tam celebris et sollempnis, vobis et ceteris fidelibus regni Portugalie non inculta vel incognita, sed modis omnibus esse debeat reverenda, universitatem vestram rogamus, et hortamur attente, per apostolica vobis scripta, firmiter precipiendo, mandantes ac in remissionem peccaminum injungentes quatinus festum confessoris ejusdem nonis augusti, ac sollempnitatem prefati martyris tertio kalendas maii, die-[Fol. 25]-bus, videlicet, quibus iidem sancti, absoluti a mortuis vinculis, ad perhennis (sic) vite delicias pervenerunt, celebretis annis singulis, et ab universis vestris subditis prefati regni celebrari cum debita reverentia faciatis ipsorum festa; in vestris, et illorum kalendariis conscribi nichilominus procurantes ut id vobis de thesauris celestibus, eorum pia intercessione, proveniat quod uterque ipsorum, prestante Dei filio, percepisse, dignoscitur, et possidere perpetuo, gloriatur. Datum Perusii, XIII kalendas aprilis. – anno secundo.